สผ.กำไร1.1หมื่นล้านดีกว่าคาด
ปตท.สผ.โชว์กำไร กว่า 1.1 หมื่นล้าน สูงกว่าคาด ค่าสินไหมมอนทาราหนุน แจกปันผล 2.61 บาทครึ่งหลังลุ้นผลผลิตหลุมเวียดนาม
18 ส.ค. 2554

ปตท.สผ.โชว์กำไร กว่า 1.1 หมื่นล้าน สูงกว่าคาด ค่าสินไหมมอนทาราหนุน แจกปันผล 2.61 บาทครึ่งหลังลุ้นผลผลิตหลุมเวียดนาม
นายอนนต์ สิริแสงทักษิณ ประธานเจ้าหน้าที่บริหาร และกรรมการผู้จัดการใหญ่ บริษัท ปตท.สำรวจและผลิตปิโตรเลียม (PTTEP) เปิดเผยถึงผลการดำเนินงานงวดไตรมาส 2 ปีนี้ว่า มีกำไรสุทธิ จำนวน 11,169 ล้านบาท เท่ากับ 3.37 บาทต่อหุ้น ลดลงจากงวดเดียวกันของปีก่อนประมาณ 1.83% แต่สูงกว่าไตรมาสแรกปีนี้ประมาณ 1.73%
ทั้งนี้ กำไรที่ออกมาถือว่าดีกว่าที่ตลาดคาดการณ์ไว้ เช่น บล.ยูไนเต็ด คาดจะมีกำไรสุทธิ 1.08 หมื่นล้านบาท
บริษัทเปิดเผยว่าไตรมาสนี้บริษัทมีรายได้รวม 4.50 หมื่นล้านบาท เพิ่มขึ้น 27% จากงวดเดียวกันของปีก่อน ขณะที่ค่าใช้จ่ายก็เพิ่มขึ้น 27% เป็น 2.23 หมื่นล้านบาท เพราะต้องบันทึกหลุมแห้งโครงการอินโดนีเซีย เซไม ทูและค่าใช้จ่ายในโครงการแคนาดา ออยล์ แซนด์ เคเคดี และโครงการอาทิตย์เหนือ ตามการผลิตที่เพิ่มขึ้น
สำหรับงวด 6 เดือนมีกำไรสุทธิ 22,148 ล้านบาท กำไรสุทธิต่อหุ้น 6.67 บาท เพิ่มขึ้น 2.43% จากงวดเดียวกันปีก่อน
ด้านคณะกรรมการได้ใช้กำไรสุทธิประมาณ 39% จ่ายเงินปันผลกลางปีนี้หุ้นละ 2.61 บาท คิดเป็นอัตราผลตอบแทน 1.40% ทั้งนี้บริษัทจ่ายมากกว่างวดครึ่งปี 2553 ที่แจกหุ้นละ 2.55 บาท 
นายอนนต์ กล่าวถึงความคืบหน้าในโครงการมอนทารา ว่า จะสามารถเริ่มผลิตน้ำมันจากแหล่งมอนทาราได้ภายในไตรมาสแรก ปี 2555 และสิ้นไตรมาส 2 ปีนี้บริษัทได้ทยอยรับเงินชดเชยจากโครงการมอนทาราจำนวน 16 ล้านเหรียญสหรัฐจากยอดทั้งหมด 105 ล้านเหรียญสหรัฐ
ขณะที่โครงการแคนาดา ออยล์ แซนด์ เคเคดี ปัจจุบันสามารถผลิตได้ในระดับ 1.4 หมื่นบาร์เรลต่อวัน ซึ่งสูงกว่าประมาณการอย่างมาก ส่วนโครงการ เวียดนาม 16-1 ซึ่งจะเริ่มการผลิตน้ำมันในไตรมาส 3 ปีนี้ เริ่มต้นผลิตประมาณ 1.8 ถึง 2 หมื่นบาร์เรลต่อวันและจะเพิ่มเป็น 4 หมื่นบาร์เรลต่อวันในปลายปีนี้
บริษัทหลักทรัพย์ซิตี้กรุ๊ป แนะนำให้ “ซื้อ” หุ้นบริษัท ปตท.เคมิคอล (PTTCH) หลังคาดว่าบริษัทจะมีกำไรสุทธิสูงถึง 6,206 ล้านบาท ใกล้เคียงกับไตรมาสแรก แต่เพิ่มขึ้นอย่างแข็งแกร่งถึง 168% จากช่วงเดียวกันปีก่อนและจะได้รับประโยชน์จากการควบรวมกิจการกับบริษัท ปตท.อะโรเมติกส์และการกลั่น (PTTAR)
“ได้ปรับเพิ่มราคาเป้าหมายหุ้น PTTCH ขึ้นจาก 189 บาท เป็น 210 บาท และคาดว่าทั้งปีนี้บริษัทจะมีกำไรสุทธิ 21,941 ล้านบาท หรือ 14.66 บาทต่อหุ้นเพิ่มขึ้นถึง 113% จากปีก่อน”
ล่าสุดราคาหุ้น PTTCH ปิดที่ 162 บาท ลดลง 1.50 บาท หรือ 0.92%